Foto: Christopher Sardegna/Unsplash.com
Jesus het toe die menigte mense saam met sy dissipels nader geroep en vir hulle gesê: "As iemand agter My aan wil kom, moet hy homself verloën, sy kruis opneem en My volg, want wie sy lewe vir homself wil behou, sal dit verloor; maar wie sy lewe vir My en die evangelie verloor, sal dit behou. Wat help dit 'n mens tog om die hele wêreld as wins te verkry en sy lewe te verloor? Wat sal 'n mens kan gee in ruil vir sy lewe? Wie hom dan vir My en my woorde skaam te midde van hierdie ontroue en sondige geslag, vir hom sal die Seun van die mens Hom ook skaam wanneer Hy kom saam met die heilige engele, en beklee is met dieselfde heerlikheid as sy Vader." – Markus 8:34-38
Die slang het mos beweer dat as Adam en Eva van die boom se vrugte eet hulle wysheid en kennis sal hê en hulle sal soos God wees. Die versoeking om soos God te wees was darem net te groot en daarom gee hulle toe aan sy suggestie. Wie sou nie? Om onafhanklik van God te wees is die wese van die sonde.
Die Bybel sê daar is 'n pad wat reg lyk maar die uiteinde daarvan is die dood.
Miskien is die probleem dat mense hul eie lewens nie na waarde skat nie. Trouens, in Suid Afrika is lewens oor die algemeen nie veel werd nie. Die hoë insidensie van misdaad en die koelbloedige en bloedstollende padsterftes veral gedurende vakansie tye is daarvan klinkklare bewys. Dis asof mense afgestomp geraak het vir lewe.
As mense hul lewens regtig waardevol ag, nie net met betrekking tot die hier en nou nie maar met betrekking tot die ewigheid, sal hul nadink oor hul prioriteite. Enige lewensfilosofie wat God uitsluit of tot geringheid rangeer is op die verkeerde pad. "Wat sal 'n mens gee in ruil vir sy lewe" vra Jesus.